आरसीए ने वार्न के खिलाफ शिकायत दर्ज की  
वार्न पर आरोप है कि उन्होंने अनुकूल पिच मुहैया कराने का उनका आग्रह नहीं मानने पर आरसीए सचिव संजय को अपशब्द कहे।
राजस्थान रॉयल्स के कप्तान शेन वार्न के खिलाफ राजस्थान क्रिकेट संघ (आरसीए) ने बीसीसीआई और आईपीएल के पास शिकायत दर्ज की है। वार्न पर आरोप है कि उन्होंने अनुकूल पिच मुहैया कराने का उनका आग्रह नहीं मानने पर आरसीए सचिव संजय दीक्षित को सार्वजनिक तौर पर अपशब्द कहे थे।  आरसीए ने आरोप लगाया कि राजस्थान रॉयल्स की बुधवार रात घरेलू मैच में रायल चैलेंजर्स बेंगलूर के हाथों नौ विकेट की शर्मनाक हार के बाद वार्न ने अपनी मांग पूरी नहीं करने के लिए दीक्षित के साथ दुर्व्‍यवहार किया था। वार्न पहले ही घोषणा कर चुके हैं कि वह इस आईपीएल के बाद खिलाड़ी के तौर पर इस ट्वेंटी-20 लीग से संन्यास ले लेंगे।  आरसीए के स्थल निदेशक नरेंद्र जोशी ने आईपीएल के मुख्य परिचालन अधिकारी सुंदर रमन को लिखा है जिसमें उन्होंने वार्न पर आरोप लगाया कि उन्होंने दीक्षित के लिये सार्वजनिक तौर पर अपशब्दों का उपयोग करके उन्हें झूठा और दंभी कहा। जोशी ने इस पूर्व ऑस्ट्रेलियाई क्रिकेटर के खिलाफ कार्रवाई करने की मांग की। यह घटना सवाई मानसिंह स्टेडियम में पुरस्कार वितरण समारोह के तुरंत बाद हुई।  सूत्रों ने आरोप लगाया कि हार से निराश वार्न दीक्षित के पास गये और उनके संदेश का जवाब नहीं देने के लिये उन्हें अपशब्द कहे। उन्होंने दीक्षित को झूठा, घमंडी और वहां से चले जाने को कहा। इस पर राजस्थान रायल्स की मालकिन शिल्पा शेट्टी को हस्तक्षेप करना पड़ा। उन्होंने इस घटना के लिए माफी भी मांगी।  सूत्रों ने बताया कि दीक्षित ने बीसीसीआई के पास उन संदेशों को भेजा है जो वार्न ने लगातार उन्हें भेजे थे। इस बारे में जब दीक्षित से संपर्क किया गया तो उन्होंने कहा कि वार्न का व्यवहार शायद टीम की लगातार हार की निराशा के कारण था। इन हार से राजस्थान रायल्स का प्ले आफ में जगह बनाने की संभावना लगभग समाप्त हो गयी है। दीक्षित ने सवाल उठाया, बीसीसीआई पहले ही साफ कर चुका है पिच पिच समिति और क्यूरेटर के दायरे में आती है। इसलिए उसकी मांग को कैसे स्वीकार किया जा सकता है। उसका व्यवहार पूरी तरह से अनुचित था और मैंने उसके खिलाफ कार्रवाई के लिये कहा है। शिल्पा शेट्टी वहां पहुंची और उन्होंने स्थिति संभाली। चेन्नई सुपरकिंग्स और आरसीबी के हाथों घरेलू मैदान पर लगातार दो हार से वार्न काफी परेशान थे क्योंकि उनका मानना था कि पिछले महीने मुंबई इंडियन्स की सात विकेट से हार और फिर सचिन तेंदुलकर की आलोचना के बाद पिच बदलने से राजस्थान रायल्स घरेलू परिस्थितियों का फायदा उठाने में नाकाम रहा।  राजस्थान रायल्स को धीमी पिचें पसंद हैं जिनमें गेंद नीची रहती है लेकिन तेंदुलकर की टिप्पणी के बाद बीसीसीआई ने अपनी मैदान और विकेट समिति के अध्यक्ष वेंकटसुंदरम को जयपुर भेजकर उन्हें इस मैदान पर होने वाले आईपीएल के बाकी मैचों के लिये नया विकेट तैयार करने के लिये कहा था।